Papersnake/gushiwen huggingface dataset:
深秋塞外怀于根楚中却寄
王绳曾（清代）

征雁嘹唳高秋，楚天极望云悠悠。君非落帆鹦鹉洲，定应载酒悠鹤楼。

楼前江水荡胸臆，天外横岳明双眸。忆昨蓟门雪，数里阻道周。

闻子忽南行，惝恍心神愁。短歌遗我告我别，读之涕泗交横流。

何事燃灵犀，深渊照潜虬。何用铸古鼎，魍魉穷雕搜。

凤凰翔兮足千仞，好凭百鸟鸣喧啾。直道而行总乖隔，惟有江山风月囊中收。

策杖重寻苏李迹，高吟怀古遥相酬。以我鹪栖林，又如鱼中钩。

霜寒白草折古塞，沙昏牧马嘶荒丘。洞庭始波木叶脱，子境有此凄凉不？

如何同心侣，睽阻生离忧。仲宣苦依人，长卿亦倦游。

冀骏途穷长坂蹶，湘瑟声杳空江浮。平生志气向谁尽，悠金掷牝将何求？

终发与子返归辙，五湖眺览携筇高上龙峰头。仰天相视一啸，万壑欲动见飕飕。
中秋无月
潘阆（宋代）

西风妒秋月，浮云重叠生。
一夕不见光，双目如失明。
立恐疾足折，坐觉秋愁抱盈。
况当百虫苦，绕阶千万声。
㔶瓮酒
曾几（宋代）

吴侬饼曲成村酒，所取何尝议升斗。一杯未尽朱颜酡，过若茅柴那得久。

官酤私酿同一律，竟识吾家新酝否。近持方法报山妻，入眼从来未曾有。

旧时菽麦真其父，秫稻麦和以为母。瓮头又戴老瓦盆，墐塞四旁如户牖。

数朝已办糟床注，不论清浊皆可口。欣然一笑谓山妻，慎勿轻传殆天授。

答云妙处须心得，纵有此方无此手。请君痛饮当解酲，贤哉大胜刘伶妇。
西林寺
李纲（宋代）

东林大禅苑，殿阁杰以雄。西林乃律居，僧房小玲珑。

泉流庭庑间，宛转如鸾龙。花竹深窈窕，松萝郁青葱。

纵观鲁公书，远揖峭直风。馀碑虽峥嵘，一扫凡马空。

安得数椽地，介居二林中。当有远公流，策杖时相从。
孙应求承事挽词
孙觌（宋代）

棣萼联华满故枝，兰芽竞秀蔼春霏。荆州司马冯熊去，吴市仙人跨鹤归。

绿涨一枝分柏垄，遥苍百叠拥松扉。仪形故有丹青在，想像平生果是非。
宫词 其八十五
赵佶（宋代）

庚伏炎曦酷暑升，旋寻庭庑避烦蒸。禁庭宿卫肩相比，特遣中丞辄赐冰。
出山别元参学
许篈（明代）

花宫星斗寒相映，叠叠春山闻夜磬。
楚客初招万里魂，胡僧暂起经年定。
王孙绿草渐芳菲，松月留人归未归。
欢喜岭头丛桂暗，芙蓉峰下怪禽飞。
荷衣蕙带宿云湿，宝殿沉沉鬼神泣。
明日朝阳江上行，知君惆怅溪头立。
送故人还清釭镇
符锡（明代）

一□东都三十年，忍看霜鬓各垂肩。崎岖海上来巢谷，颠倒人间笑谪仙。

江雨忽逢凉夜燕，关梅欲度小春天。惠师念我如相问，为道官閒胜学禅。
夷陵山行用张督学韵
钟晓（明代）

窃禄犹供职，行途日自忙。山空花自秀，节近麦初黄。

已下忧时泪，犹为吊古伤。莫言且行乐，恰好傍斜阳。
送李道甫辟大名名司录 其二
叶集之（宋代）

李侯江南英，身老自藏器。读书尽百纸，落笔必千字。

况兼熊豹姿，特负纵横志。凄其望高躅，异世犹一致。

大名国北门，自昔雄元帅。名贤慎柬拔，荐引必同类。

操持纪纲地，实藉循良吏。要成百鍊刚，小大须历试。
万年春·活计安闲
刘志渊（金朝）

活计安闲，日日风月为真宰。心无挂。静听猿啼，似诉无生话。一无清凉，眼底无纤芥。光明大。内外辉辉，如托虚空界。
白下即事
海瑞（明代）

建康城垒旧邦畿，不断青山万国梯。楼橹逼天寒月静，帆樯带雨暮云低。

北门宰相堪称钥，函谷将军罢请泥。江上再来还走马，秋香千里逐归蹄。
山间逢梅
方岳（宋代）

自脱羸骖野水滨，隔桥孤倚欲迎人。
经年不睹雪霜面，一夜顿回天地春。
姑射仙犹疑昨梦，首阳人恐是前身。
岁寒莫问何晚，毕晚竟凡花落后尘。
题崔悫画
张守（宋代）

风折枯荷芦苇秋，萧萧鸂鶒上沙洲。关心满眼江湖趣，何日扁舟得自由。
凤凰台
冯去非（宋代）

许大乾坤里，那无一凤鸣。
台欹红日晚，梧拂翠云生。
琐琐六朝梦，悠悠千古情。
寒潮如有恨，时打石头城。
再和宰公二首
邓肃（宋代）

谁向人间脱甑蒸，烦公大句激雷轰。
高才自是百夫特，出语当雷四座倾。
霖雨虽从天上降，烟云要自笔端生。
吹嘘六合无凡骨，例欲乘风款太清。
山中玩物杂言十首
戴表元（宋代）

蚯蚓食土壤，蚩蚩何所为。
蜩蝉饮用露，蜕上高高枝。
卑高慕其仙，飘飖安可追，
倘令智相及，无羡亦无悲
西江月（《绝妙好词》乃周草窗所集也）
张炎（宋代）

花气烘人尚暖，珠光出海犹寒。如今贺老见应难。解道江南肠断。

谩击铜壶浩叹，空存锦瑟谁弹。庄生蝴蝶梦春还。帘外一声莺唤。
漫兴
郑樵（宋代）

壶山八面苍翠，兰水一泓涟漪。
容我放歌问渡，凭谁拄杖支颐。
乱后途中
李山甫（唐代）

乱离寻故园，朝市不如村。恸哭翻无泪，颠狂觉少魂。

诸侯贪割据，群盗恣并吞。为问登坛者，何年答汉恩。
柳絮
王谌（南北朝）

解作漫天雪，终成满地灰。
行空无罣碍，入幕任徘徊。
巧趁蜂须去，轻随燕翼来。
颠狂浑不定，飞舞过楼台。
寒食
蒋梦炎（宋代）

不暖不寒寒食天，小桥杨柳未飞绵。
三分春色一分在，十日晴无两日全。
桐角唤回前嶂晓，子规啼破隔江烟。
麻裙素髻谁家女，哭向墦间送纸钱。
寄资深承事行营二首 其一
郭祥正（宋代）

纵横才略领千兵，雕鹗群飞战舰轻。海浪掀天须破贼，始知名将是儒生。
登上竺兴福寺新阁五首 其五
方回（元代）

燕蛰蜂瘖菊始开，秋凉入骨病堆豗。吟僧欲约山中宿，后夜须携絮被来。
四绝
秦观（宋代）

天风吹月入栏干，乌鹊无声子夜阑。
织女明星来枕上，了知身不在人间。
东滨为陆鸿胪文东赋
顾清（明代）

东江南去接东湖，湖上人家画里居。绿树映门皆合抱，清波动影欲侵裾。

诗书并沐明时宠，山水遥连故国馀。何日扁舟遂归志，西风相引钓鲈鱼。
赠李审言
沈遘（宋代）

使节葳蕤出汉宫，我方受瑞守江东。解还印绶甘元礼，霁去威严幸弱翁。

金佩并辞丹屏下，画舲相接汴波中。过江弩矢应交路，敛避须如御史骢。
十五日雪三首
梅尧臣（宋代）

春风九十日，一半已销磨。
准拟看花少，依稀咏雪多。
官车犹载炭，菢鹊不离窠。
向此兴都尽，戴家谁复过。
和郡守喜雨之什
李光（宋代）

一犁甘泽应虔恭，顿觉山川返旧容。宿霭酿成千嶂雨，迅雷惊起九渊龙。

水生洲渚宽溪女，润浃郊原慰老农。衰病不知春过去，强持杯酒略相从。
逸再为婺女之行既别出郭矣夜不能寐成六绝句
赵蕃（宋代）

去岁诸公祖敬之，我曾同席共委蛇。
相逢傥复蒙相问，为道东归鬓益丝。
仙居禅院
毛滂（宋代）

潇洒仙居院，楼台烟霭中。
夜泉清浸月，午铎冷摇风。
转目已成昨，累名俱是空。
一尊林下醉，此兴谁与同。
丹霞蔽日行
曹丕（魏晋）

丹霞蔽日。
采虹垂天。
谷水潺潺。
木落翩翩。
孤禽失羣。
悲鸣云间。
月盈则冲。
华不再繁。
古来有之。
嗟我何言。
拟古 其八
张九成（宋代）

促装何喧喧，西笑都门道。出门何所见，王孙媚春草。

绿鬓仍朱何，未信人间老。去去谨勿迟，功名苦不早。

君看郭令公，书二十四考。丈夫自足珍，珠金何用宝。
刘无损欲书十扇以韦苏州乔木生夏凉流云吐华月句作韵 其五
王安中（宋代）

玫瑰红被径，薜荔绿走墙。风埃林籁起，中有楸花香。

纬萧隔云雾，乌鸦自回翔。听下辘轳声，心与古井凉。
宣州杂诗二十首 其十
梅尧臣（宋代）

诸葛久精妙，已能闻国都。紫毫搜老兔，苍鼠拔长须。

露筦何明净，烟丸事染濡。班超投此去，死作玉关夫。
赠杨文伯
周孚（宋代）

匆匆永阳城，别我正月尾。当时已念子，山路石磊磈。

只今再相见，霜风凋百卉。长年走道路，煖席能得几。

信知书作祟，可但穷有鬼。殚精谩屠龙，适周终履豨。

攲危不少慑，叹息子亦伟。倒囊欲振子，吾事真不避。

西州老次公，采掇到葑菲。肯令霜雪干，凋丧杂蒲苇。

子才正牢落，我意空愤悱。勉旃无多谈，寒醅绿如蚁。
咏怀
余观复（宋代）

山容洗眼青，江光照肌白。
翻枝鹊查查，抱叶蝉啧啧。
蒹葭摇风声，梧桐淡秋色。
草木了无能，阴阳互相激。
人於大化中，真成逆旅客。
藏舟夜半移，不假贲育力。
尘网罩八纮，贪夫受罗织。
蹇予丘壑姿，一室颇安适。
荒寻纵奇怀，清诡吊尘迹。
风摇泛海槎，雨涩登山屐。
世远事荒唐，天高兴寥閴。
渺渺孤征鸿，一举振六翮。
此意人莫知，独啸岩扉寂。
明湖泛舟
德保（清代）

湖影茫茫漾晚秋，烟波无际碧云流。帆从水面亭边落，人在天心镜里游。

千里襟怀谁共远，满城风景此全收。官閒更有登山约，遥指峰岚最上头。
秋暑午睡起汲泉洗面
杨万里（宋代）

大桶双担新井花，松盆满泻莫留些。
剌头蘸入松盆底，不是清凉第二家。
木兰花慢 书李将军家壁
李齐贤（元代）

将军真好士，识半面、足吾生。况西自岷峨，北来燕赵，并辔论情。相牵挽，归故里，有门前稚子候渊明。对酒欢酣四坐，挑灯话到三更。高歌伐木鸟嘤嘤。怀抱向君倾。任客路光阴，欲停归骑，更尽飞觥。人间世逢与别，似浮云聚散月亏盈。但使金躯健在，白头会得寻盟。
贺新郎 送箨庵会稽之游
曹溶（明代）

草露何须久。拥油幢、荆州部曲，布袍依旧。芍药栏边老供奉，闲布裁云妙手。

渐醉墨、题残玉斗。海畔扁舟成独往，定中宵、对月思良友。

写别怨，短亭柳。

床头钱罄休搔首。问唐宫、黄冠贺监，至今存否。故物千秋尘埋尽，惟有颠狂不朽。

敢浪说、才人阳九。下榻再联修禊饮，况娥江、暑涨清如酒。

借万壑，为君寿。
卧云重题居处谧卷
倪谦（明代）

一枕悠悠卧翠微，白云满地掩柴扉。迎风疑化蒙庄蝶，汎月谁收玉女衣。

有梦终同玄豹隐，无心遥接紫鸾飞。欲分半榻陪怡悦，莫道红尘未息机。
偈颂七十八首
释正觉（宋代）

赵州四门长开，不碍诸方往来。
十字街头人大叫，平铺买卖没相猜。
南湖至大湖风雨阻归者四日
梁成楠（清代）

风雨挟山浮，千溪水乱流。势危防败屋，身寄欲沈舟。

里舍同交尽，薪刍独客愁。等閒为旅寓，何必厌勾留。
瑞鹧鸪 其一
赵希蓬（宋代）

强将纸帐醉梅花。千劫应知作热沙。梦逐梨云迷去路，曲随杨柳到伊家。

客怀暗遣心头恨，醉眼休将口上夸。清晓酒醒人不见，离愁片片逐飞花。
列子有力命王充论衡有命禄极言必定之致览之
晏殊（宋代）

大钧播群物，零茂归自然。
默定既有初，不为智力迁。
御冠导其流，仲任派其源。
智愚信自我，通塞当由天。
宰世曰臯伊，迷邦有颜原。
吾道诚一概，彼途锺百端。
卷之入纖毫，舒之盈八埏。
进退得其宜，夸荣非所先。
朝闻可夕陨，吾奉圣师言。
瓠岱里索题龙舟辞得十二绝
王坤（清代）

生怜楚客降庚寅，争驾飞凫棹水滨。锦缆千寻联雁齿，靴纹万叠蹙鱼麟。
苏州有僧名虚生者，以诗要结善男女充报馆访员，傥亦所谓善知识也，戏题四绝句以谑之 其三
曹家达（清代）

欢喜缘难问目成，伽陀微密證三生。是谁作此无遮会，四大而今尽有情。
满江红 阑干。同外作
陶淑（清代）

数处回环，把十二、画屏围上。恰依住、粉墙半角，绿窗一桁。

夜静有时人小凭，月明惟听钗传响。记春时、几度落花轻，闲同赏。

纤云护，微风荡。回廊隔，平台傍。爱纸鸢欲堕，游丝低网。

垂柳半遮红不锁，荒苔无奈青初长。怕莺啼、苦被小句留，心还怅。
和大尹李君锡龙图留别诗
邵雍（宋代）

多情大尹辞春去，正是群芳烂漫时。
自古英豪重恩意，群芳慎勿便离披。
同幕中诸友登高
萧德宣（清代）

凉秋愁思太无端，高处凭临眼界宽。古道寒烟三鹿接，长空晴界一雕盘。

中原东望连齐履，名士南来笑楚冠。行乐人生须及早，古来陵墓久荒残。
送吴襄阳换承宣使归奉时请二首
项安世（宋代）

三朝橐珥真王子，万卷诗书大布衣。
我尚不知身是贵，人于何见昨为非。
东朝特在成西序，放去分明是召归。
时觐重华谈物表，君臣相对两忘机。
真宗奉圣祖玉清昭应宫十一首
真宗（宋代）

于昭灵贶，诞避鸿源。
功济庶彙，庆流后昆。
兰肴登俎，桂酒盈尊。
俯回飚驾，永庇云孙。
苦热
徐夔（清代）

众星夜出如张罗，更深月黑天无河。梧桐无声竹森立，毒雾著无心烦苛。

吾吴自昔称泽国，襟带江海中盘涡。时当朱明司夏政，绿杨匝地清风过。

晚凉理榜入浦溆，凫雁飞起穿菱荷。朅来炎官执柄令，赫赫火伞高嵯峨。

蝮蛇雄虺醢人骨，磨牙螫尾馀么䯢。虾蟆蛙黾固同类，洒灰不禁其如何。

日轮当午照下土，操鞭弭节非羲和。雷师无权阿香死，造化谁为司天戈。

旧时灵雨不复作，坐见举国来奔波。吾闻尧时十日出，草木焦卷同蓬科。

弯弓射乌堕羽翼，此事荒远疑传讹。天心仁爱古所著，茅茨土簋知无佗。

方今泰阶四时序，阳侯何事收滂沱。中田无云日杲杲，春可无麦秋无禾。

珠帘冰簟正愁绝，何况贱子婴沉疴。安得白雨洒秋令，《击壤》一和陶唐歌。
龙门
黄定文（清代）

石楼伊水曲，秋浦散斜晖。匹马乱流去，冲人双鸟飞。

云归樵担重，苔护佛容肥。几日风尘里，山林得暂依。
真妃祠
赵善括（宋代）

碧潭无底潜蛟龙，神居下宅琉璃宫。
一水镜奠挠不濁，两山角抵常争雄。
鸦啼古庙树色黑，鱼跃急湍波影红。
鬓雾鬟烟森拱竦，栋云帘雨飞冥濛。
蕙肴时展朝暮奠，蒲席快分南北风。
假威老巫腹恣饱，乞灵行客心潜通。
无求小舸疾飞鸟，不恨孤踪成断蓬。
去秋浙右尽淹没，今夏江西尤蕴隆。
尾衔万斛去不返，鳞次千仓皆屡高。
农背赤裂鱼釜满，田毛焦枯龟兆同。
炎官张皇掉旗旆，海若羞涩藏冲融。
一方虽藉诃护力，四海正思霖雨功。
片帆短棹利极细。酾酒割牲酬易穷。
好乘云车命箕伯，去击雷鼓驱丰隆。
晶荧独物掣长电，剨勒扫空消霁虹。
不须犀角照百怪，何待牛蹄翻巨{左谷右工}。
挽起天河尽倾定局，坐令人物还熙丰。
笑谈可活万民命，顷刻已回元气工。
上帝报功赐褒敕，真妃锡号荣清躬。
元圭华衮依约里，介族水类驱驰中。
山高水深千万祀，南面血食无时终。
和酬赵宫保致政言怀二首 其一
曾巩（宋代）

谠论危言望素隆，独于声利性偏慵。龙楼调护官虽宠，鸠杖跻攀兴已浓。

不变松篁心转劲，无边江海量兼容。磻溪纵老宁闲得，会为苍生起更重。
秀峰游戏效李长吉体
程俱（宋代）

玉龙冲碧萦山脊，蜿蜿踏龙上穹碧。神奇鬼巧镵高青，露压春穹染山色。

举头便足千里游，太湖万顷涵天白。剪霞噀雾湿青红，锦楣花础明清空。

松声拂枕破幽梦，冰轮逗滑寒朣胧。殿角联珠挂星斗，透冷飞光射疏牖。

古香飘桂夜阴阴，云楼报晚生铜吼。摧颓羁客青山人，悠悠九土飞红尘。

眼前历历千古意，琴台不见吴宫春。
再次韵计教授
李石（宋代）

糟丘尽醉国人狂，谁似东家礼义乡。
万卷短檠磨岁月，一生寒砚敌水霜。
饭牛坐待扶桑白，战马初归塞草黄。
奏牍三千君未晚，殿帏正要上书囊。
浦阳十咏 其七 南江夕照
柳贯（元代）

千峰不尽夕阳孤，敛翠浮丹入画图。塔庙傍连山影直，石梁中亘水痕枯。

白鱼在汕将踰尺，红稻登场稍似珠。玉露金风秋最爽，跳身何用市间壶。
谢韩次公赵献可践西湖约
葛绍体（宋代）

渺渺钱塘路，相携秋色新。
马蹄沙尾雨，舟楫渡头云。
世道已非古，交情此是真。
羁栖正愁绝，得尔张吾军。
和建王颐真庵
史浩（宋代）

夫君锦绣裹肝肠，思涌秋涛溢海塘。曾向囊中明的砾，却来句里得清凉。

妙因目击初无语，神与天通自发光。欲识至音还太古，湖江道术两相忘。
清风阁即事
赵抃（宋代）

庭有松萝砌有苔，退公聊此远尘埃。湖音隐隐海门至，泉势潺潺石缝来。

夜榻衾裯仙梦觉，晓窗灯火佛书开。休官不久轻舟去，喜过严陵旧钓台。
绍兴亲享明堂二十六首
佚名（隋代）

载酌载献，以纯以精。
歌传夜诵，物备秋成。
报本斯极，听卑则明。
愿储景贶，福我群生。
题九龙岩
钱怀哲（宋代）

潇湘行迈遇初秋，何幸因官得一游。
无异体陵三室洞，九仙羽客是吾俦。
偈公六十五首
释咸杰（宋代）

今朝三月十五，天色半晴半雨。
十分春色在枝头，满眼觑见没可睹。
报诸人，草莽卤，
甜瓜彻蒂甜菜，苦瓠连根苦。
依韵和正仲赋杨兵部吴兴五题·明月楼
梅尧臣（宋代）

霅霅前溪白，苍苍後岭巍。
人疑槎上客，星合蚌中晖。
影转阑干迥，杯行漏鼓稀。
只知夸粉黛，不向桂边归。
常自在歌
徐侨（宋代）

常自在。常自在，
莫受物触随变改。心常澄太虚，
胸常涵沧海。志常明秋霜，
气常融春霭。常自在。
常自在，莫或欺心旋遮盖。
此心常与天地通，日月神明环内外。
万物森森在吾下，我自小之自伤害。
常自在。常自在，
诗书乐处安精神，道义合时行身世。
贫何足嗟，贱何□慨，
富何足淫，贵何足泰。
静惟饬身而无愧，动惟利□而尽爱。
常自在。常自在，
此外何求哉。有时诗一篇，
有时酒一杯。庭花野草为宾友，
清风明月相追陪。陶吾真兮适吾性，
常自在。常自在，
何处有愁来。
唐乐府十首。乐边人
刘驾（唐代）

在乡身亦劳，在边腹亦饱。父兄若一处，任向边头老。
湖上望庐山醉歌
彭泰来（清代）

挂席鄱阳船，痛饱浔阳酒。二千里外不逢人，五老云中忽招手。

湖波一白吞长空，波心倒濯青芙蓉。石梁三道揭南斗，云锦九叠张天风。

天风云开，宛虹不来。洪荒昔漾，滔天可哀。高崖绝壁不知几万仞，禹航所汎下压千崔嵬。

蜾书龙画入石处，互古灵踪翳神露。紫霄直上连青冥，咫尺飞翔玉京路。

湖上南溟客，醉赋庐山篇。匡君兄弟笑相视，问我浮世今何年。

眼中陶谢两黄鹄，灭景远入香炉烟。吟诗吾怜孟浩然，草堂亦爱白乐天。

傥与卢敖汗漫游戏太清上，安知我身前度非青莲。

浩歌叩舷风日美，山雪春融九江水。江南江北青山多，有酒不饮如山何。
别俞君任通判三首
陈造（宋代）

一代石湖翁，韩欧或其似。
当时出门下，如君屈几指。
论定难为才，我乃辈多士。
惟成方未器，正赖君礲砥。
师友系魂梦，栩栩辄千里。
惊见得此客，乾鹊预为喜。
一笑破千忧，天幸宁有此。
石湖倏眼中，此翁真不死。
李大著惠示诗卷次韵首篇为谢献之
喻良能（宋代）

辱赠舂容卷轴新，悬知蚤岁擅诗声。
千林有韵霜风劲，一点无尘霁月清。
细味班香兼宋艳，自惭白俗与元轻。
欲哦恶语赓妍倡，一夜昏花对短檠。
题八角亭
蒋存诚（宋代）

由来祗说四檐亭，今日先生八角成。最喜潇潇春夜雨，一檐分作两檐声。
词笑令（④无双）
秦观（宋代）

诗曰：尚书有女名无双。蛾眉如画学新妆。姊家仙客最明后，舅母惟只呼王郎。尚书往日先曾许。数载睽违今复遇。闻说襄王二十年，当时未必轻相慕。

相慕。无双女。当日尚书先曾许。王郎明俊神仙侣。肠断别离情苦。数年睽恨今复遇。笑指襄江归去。
题阳关图
陆游（宋代）

谁画阳关赠别诗，断肠如在渭桥时。荒城孤驿梦千里，远水斜阳天四垂。

青史功名常蹭蹬，白头襟抱足乖离。山河未复胡尘暗，一寸孤愁只自知。
一翦梅·醉倒城中不过溪
韩淲（宋代）

醉倒城中不过溪。溪外无尘，惟掩柴扉。水浮桥漾翠烟霏。一片掩情，能几人知。留饮君家絮帽敧。爆竹声中，万事如斯。梅催春动已熹微。尔既能来，我亦何疑。
饯春 其二
刘榛（清代）

春归春便归，莫更留春住。回首五十年，颇恼春相误。
赠陆自明
王素行（宋代）

家世本龟蒙，冥搜趣不穷。
诗如诸子别，体与老天同。
笔影灯窗下，书声雪屋中。
此时多用力，下字欲清空。
梅花 其五
黄裳（宋代）

蜂蝶谩寻花后叶，功名犹寄鼎中羹。开樽好席瑶林下，香堕金卮得素琼。
送归善郑主簿
刘克庄（宋代）

境胜多遗迹，州贫异旧闻。
雌堂方致士，矮屋可烦君。
黄放无遐迩，朱勾有惰勤。
岭民如见问，白首布襦裙。
正月九日雪霰後大雨
范成大（宋代）

黄昏檐溜垂瀑，清晓屐声满门。
湖光万顷何似？小沼先吹縠纹。
题长春子自画
林景熙（宋代）

辟谷曾吞日月华，春风不老聚三花。
玄关一窍通无极，白发余生笑有涯。
野鹤相看盟秀竹，洞云何处食灵瓜。
披图彷佛榴皮迹，珍重还如东老家。
再和燕歌行
童轩（明代）

黄榆白苇连塞北，眼底穹庐皆虏贼。屯空杀气连云飞，壮士相虏失颜色。

元戎奉诏玉门关，锦帐牙旗垒阵间。独把一麾专节钺，俦能三箭定天山。

单于生长乐边土，绕帐牛羊牧秋雨。闲中聚唱凉州词，醉后起为胡旋舞。

鱼龙川头古树腓，纥干山前飞鸟稀。紫髯胡儿眼双碧，大腹匈奴腰十围。

徐君远戍边庭久，况复东海簪缨后。伐敌能谙虎豹韬，次功应位麒麟首。

愤时气节人不知，唾手功名今未有。秋清长剑倚南天，夜半孤城临北斗。

莫言白眼众纷纷，伫虏高垂竹帛勋。君不见酂侯知国士，登坛终拜大将军。
初食金橘
李纲（宋代）

江湖种橘侔洞庭，于中小者如龙睛。珊瑚枝干碧玉叶，结实璀龙罗繁星。

客持赠我意已重，贮以翠笼尤晶荧。气含风露更高洁，色著霜日微红青。

匀圆入手讶磊砢，甘酸流颊凄芳馨。金丸玉齿乍破碎，中有沆瀣凝清冰。

厥包忆昔贡宫阙，潇湘远物来天扃。争新效美不论直，万颗坐觉千金轻。

美人转赐入怀袖，归来分饷同瑶琼。只今八骏杳安在，此物亦尔无光精。

天涯相见两寂寞，敢以陋质伤飘零。举觞为尔成一醉，醉中不省居蛮荆。
闻黄河又决
邓云霄（明代）

驱驰河上泣迷津，亲见冠裳尽负薪。本谓宣房无穴蚁，岂知河伯又劳人。

铜龙未解蟠堤堰，璧马谁云奠鬼神。物力东南虚百万，况惊西北报胡尘。
嘲父
陆子（唐代）

陆余庆，笔头无力觜头硬。一朝受辞讼，十日判不竟。
星岩二十景 其十七 仙掌秋风
刘克治（明代）

秋色天风万里来，芙蓉千仞郁崔嵬。君王傥问金茎事，愿献仙人露一杯。
龙兴双树
王令（宋代）

春城花草穷朱殷，俗儿趁走脚欲穿。
闲来无悰喜自适，时到双树为奇观。
庄如天官植幢盖，毅若壮士苍衣冠。
老枝叉芽忽并出，似欲并力擎青天。
灵根深盘不可究，疑与地轴相拘挛。
不知培栽竟谁手，而又始植为何年。
行扪步遶不可问，但见茂色连云烟。
东风牵人少游此，佛屋日日重门关。
虽有大荫人不及，於此尤得志士怜。
束蒿为楹樗为柱，居者略不忧其颠。
乃令遗材抱美植，不得总载桷与椽。
高堂倾欹未支柱，匠者日亦经其边。
不思大干有强用，反以斧钝难其坚。
吁今谁是爱材者，定知惜此双树篇。
和胡端约岩桂六首
蔡戡（宋代）

羞涩东篱九日黄，拒霜粗俗不宜霜。
此花底事小如许，无那恼人风味长。
挽先兄外舅施文子支使 其一
孙应时（宋代）

天质全浑厚，乡评独老成。箕裘三叶盛，椿桂一时荣。

宾席疑年少，官曹叹眼明。归来江路永，那忍望铭旌。
穿云径
胡奎（元代）

山中夜来雨，云气不曾收。手扶绿玉杖，行傍水西头。
东风吟和冼少汾并寄少汾同社诸君 其三
王渐逵（明代）

山溪黯淡人迹稀，溪头野人单袷衣。徘徊日暮浑无事，却与东风逐队归。
拟古送顾季狂游襄阳二首 其二
宋登春（明代）

白日照郊墟，晨风凄中怀。为子具尊酒，中怀良不开。

翩翩孤飞鸿，长鸣向我哀。执手汉水上，念子何时归。

生尚崇令德，死即欣泉台。
裘氏义门
李光（宋代）

夫何于会稽，卓然有裘氏。同居六百年，相聚三千指。

昔贤钦义方，列奏闻天子。恩诏保门闾，光华映闾里。
孙庞二将
邵雍（宋代）

孙膑伏兵称有法，庞涓{左金右賛}火一何愚。
兵家诡诈尽如此，利害今人自不殊。
金铜仙人辞汉歌
黎遂球（明代）

轩辕不死传古铜，彭咸享寿年无穷。仙人况是金铜骨，试令伸手行清空。

揖向茂陵寻孝武，日落红睛翁仲苦。莫遣车前祭马肝，犹羡文成终汉土。

冷泪如泉溅盘露，疗渴文君有谁铸。待搜黄金衅宝茎，盘铭好勒长门赋。
赋得剑并送汤宪副
童珮（明代）

宝剑曾留此，千年尚有名。
星辰片云识，风雨半江生。
炼想古人迹，功知烈士成。
张华在当路，宁使久延平。
巨野二首
陈师道（宋代）

蒲港侵衣绿，莲塘乱眼红。
将身供世事，结缆待回风。
四十咏 其十八 沈尚玺思孝
王世贞（明代）

百年一罗生，弱丝系九鼎。继者四五人，纯甫尤耿耿。

出日瘴雾披，清霜毒炎冷。赐环岂不荣，栖迟还定省。

三复行戍篇，令人贵五岭。
汉广
佚名（先秦）

南有乔木，不可休思；汉有游女，不可求思。
汉之广矣，不可泳思；江之永矣，不可方思。
翘翘错薪，言刈其楚；之子于归，言秣其马。
汉之广矣，不可泳思；江之永矣，不可方思。
翘翘错薪，言刈其蒌；之子于归，言秣其驹。
汉之广矣，不可泳思；江之永矣，不可方思。
燕
梅尧臣（宋代）

涎涎只来燕，飞飞自舞空。
轻如汉家后，斜避楚台风。
斗折撩沙觜，相高接草虫。
向人全不畏，切莫入吴宫。
嵩山二十四咏 其十一 凤凰峰
楼异（宋代）

当年翔凤此徘徊，曾为真人览德来。今日飞鸣天外过，纷纷燕雀不须猜。
道旁槿篱
杨万里（宋代）

夹路疏篱锦作堆，朝开暮落复朝开。
抽心粔籹轻拖糁，近蔕燕支酽抹腮。
占破半年犹道少，何曾一日不芳来。
花中却是渠长命，换旧添新底用催。
宗族第一百四十
文天祥（宋代）

西江接锦城，山阴一茅宇。
宗族忍相遗，乾坤此深阻。
书维扬张君梅卷
方岳（宋代）

月明临得霜桥影，只恁横斜自一奇。
唤起江南归梦远，竹村烟水有茅茨。
过罗首
汤中（宋代）

山势迢迢万马奔，就宽平处着只园。
门无俗驾真堪隐，院有禅僧便不村。
百顷霜黄收{左禾右罢}稏，一泓寒绿养兰荪。
我来访道连宵宿，共拨炉灰仔细论。
和史守八月十四日月二首
郭印（宋代）

月蘸澄江上下天，波光桂魄两依然。
喜延嘉客楼同倚，贪吸清依席屡前。
万里无云秋更阔，千门不夜晓相连。
嫦娥且驻来宵驾，玉宇年年不列仙。
忆龙门
欧阳修（宋代）

楚客有归心，因声道故岑。
依依动春色，蔼蔼望香林。
山日岩边下，溪云水上◇。
遥知怀洛社，应复动乡吟。
诉衷情·鄞江云气近蓬莱
曾惇（宋代）

鄞江云气近蓬莱。花柳满城隈。风流谢守相遇，应覆故人杯。
烟风暖，锦帆回。莫徘徊。玉霄亭下，芍药荼蘼，都望归来。
次韵维心赴次律赏芍药一首
刘一止（宋代）

岩前红药媚深幽，更为馀春一笑留。畴昔邹枚俱倦客，而今陶笑得同游。

真香雨裛来无尽，妆艳风熏喜欲浮。未羡木奴千户比，主人原是醉乡侯。
八咏诗 其七 解佩去朝市
沈约（南北朝）

去朝市。朝市深归暮。辞北缨而南徂。浮东川而西顾。

逢天地之降祥。值日月之重光。当伊仁之菲薄。非余情之信芳。

充待诏于金马。奉高宴于柏梁。观斗兽于虎圈。望窈窕于披香。

游西园兮登铜雀。攀青琐兮眺重阳。讲金华兮议宣室。昼武帷兮夕文昌。

佩甘泉兮履五柞。簪枍栺兮绂承光。托后车兮侍华幄。游渤海兮泛清漳。

天道有盈缺。寒暑递炎凉。一朝卖玉碗。眷眷惜馀香。

曲池无复处。桂枝亦销亡。清庙徒肃肃。西陵久茫茫。

薄暮余多幸。嘉运重来昌。忝稽郡之南尉。典千里之光贵。

别北芒于浊河。恋横桥于清渭。望前轩之早桐。对南阶之初卉。

非余情之屡伤。寄兹焉兮能慰。眷昔日兮怀哉。日将暮兮归去来。
游牛首山和沈仲律韵三首 其三
章懋（明代）

丘壑真吾分，簪缨是强颜。无才堪世用，多病爱身闲。

猿鹤惊相迓，松萝郁可攀。哦诗归路晚，乘月度重关。
次汪相韵
汪藻（宋代）

几年东阁叹差池，忽见溪山照紫微。千里欢传旌节至，一城争紫锦衣归。

敢言刺史分符宠，幸遇诸生鼓瑟希。早晚九重宣诏急，紫阳山下驿尘飞。
立秋前一夕作
陆游（宋代）

萤度梧楸径，鸟鸣蒲苇洲。
宁知八十老，又见一年秋。
贺监称狂客，刘伶赠醉侯。
吾身会兼此，已矣尚何求！
齐天乐五十首 其三十
端木埰（清代）

屋梁明月频年梦，迥阑几番愁倚。落叶悲秋，长条堕劫，心悸斯人憔悴。

征尘未洗。喜一笑相逢，夕阳烟翠。大斗浮余，世闲如许快心事。

新居还更不远，又天街共踏，寒月如水。许浑诗情，彭宣丝竹，并作当筵欢醉。

清心妙理，况道味醰醰。近来增美，进步竿头，素心人倍喜。
送超上人归天台（一作送天台道士）
孟郊（唐代）

天台山最高，动蹑赤城霞。何以静双目，扫山除妄花。

何以洁其性，滤泉去泥沙。灵境物皆直，万松无一斜。

月中见心近，云外将俗赊。山兽护方丈，山猿捧袈裟。

遗身独得身，笑我牵名华。
张卜山捐俸重修桐君祠
徐舫（元代）

先生远有烟霞趣，镌玉捐金隐者祠。瑶草久荒云一片，碧桐仍见凤双枝。

芙蓉日静文书暇，杖履春来啸咏迟。他日幽期何处好，寒松花发鹤归时。
次韵赵理丞
韩淲（宋代）

相去如霄壤，寒吟只短歌。春前知岁早，腊里见时和。

待把閒情赋，空将老眼摩。年年愿强健，江海有披蓑。
句
林遹（宋代）

饮马驱骄虏，飞龙纪建炎。艰危三改岁，仓卒两垂帘。
俞仲学号橘隐来济宁访婿予以橘语戏之
张弼（明代）

古人云橘不踰淮，何事于今过济来。还驾长风赋归去，洞庭千顷洗黄埃。
晴丝
武衍（宋代）

何处飞来缭碧空，敲吟终日费形容。
榑桑老趼抽纤纬，星殿残机剪素茸。
蓦忽带归帘外燕，等閒惹住柳边蜂。
风柔日薄楼台晚，一缕低垂力正慵。
次韵吴师益三首 其三
吕陶（宋代）

珍重良交苦爱忘，记存愚陋枉诗章。华林才日敷春藻，蔀屋今朝得夜光。

宝鉴未逢犹献璞，俊锋终在不摧刚。淹翔日久雄飞近，早岁才名振玉堂。
发广宁都宪诸公饯于城东是日宿高平
祁顺（明代）

路出城东门，朝暾吐晴燄。霜华白于雪，山色青似染。

群公设祖白，治具良不俭。金盘列珍羞，玉液浮潋滟。

含情强分手，恋德犹未厌。盘山远经过，周道平如簟。

郊原杳无尽，斥堠青数点。边墙近深沟，非有山溪险。

战守在得人，何须比天堑。夕阳返馀光，金背寒鸦闪。

停装宿高平，夜静重门掩。挑灯倚胡床，默默自防检。

胸藏万卷书，袖有三尺剑。兹行重王事，使命期不忝。

圣贤有明训，好恶求自慊。平生冰玉姿，肯受尘埃玷。

却笑扬子云，空能事铅椠。
长芦寺二首
陈造（宋代）

昔年望长芦，去江逾百步。
垣宇呀已缺，浮图欹欲仆。
僧徒噬肯呀，日有沉溺惧。
重来舒望眼，佛刹非故处。
安众得亢爽，定迁酬夙素。
似闻瓶锡侣，复作醯蚋聚。
居人祷蚕麦，行客乞泉布。
营者肆夸侈，施者不顾虑。
百堵焕金碧，奚翅复其故。
往往豪儁人，四壁有未具。
彼徒创寺意，取镇湍涛怒。
向来梵呗所，倏为蛟螭据。
在己不自保，诱俗说依恬。
波流置不省，此理吾未谕。
广慧教寺
裴大亮（宋代）

政馀飞棹入烟村，数里菰蒲接寺门。
惟爱弁峰供醉眼，役人诗思到黄昏。
喜雨呈太守
虞俦（宋代）

精祷能令天意回。猖狂旱魃敢为灵。
龙眠熟处雷呼觉，蚁战酣时雨趁来。
耕父荷锄歌召杜，腐儒秉笔愧邹杖。
太平知有三登象，从此官胜不费催。
春雨
陈棣（宋代）

春雨止复作，无聊终日閒。
殷红悲着地，浅绿暗归山。
云幕久蒙润，风扉每日关。
愁端与诗思，容易减朱颜。
次友人书怀 其二
张元干（宋代）

肠断春风杨柳花，中原何日再京华。将军未报歌三箭，乐府徒传舞两娃。

会见敌营如竹破，不应淮甸又兵加。频年寒食常为客，强索芳樽乐有涯。
偈颂四首
释了朴（宋代）

桃花红，李花白，
东君怯寒辨未得。且令蝴蝶舞三台，
啄木和成十八拍。呵呵呵，
可怜陌上游人，开眼堂堂著贼。
食早荔七首
刘克庄（宋代）

万株绛翠图难画，一种甘滋味鲜知。
但见美如西子舌，断无齼上玉环眉。
重九夜吴希实隐君馆陪饯君搢诗人 其二
谢榛（明代）

茱萸共把玩，聚散复何愁。秉烛重阳过，移樽片月留。

我𢬵同调侣，君醉异乡秋。别后多诗兴，还登何处楼。
青阳龙池山潮泉其应有时祷于泉上坐顷三应山
韩元吉（宋代）

八月钱塘岸，江潮昼殷雷。
岂知惊浪诵，不转此峰来。
古窦深无际，神渊秘莫开。
山灵如爱我，三送雪成堆。
失调名
佚名（宋代）

彩缕旛儿花枝小。凤钗上、轻轻斜袅。
还家
赵鼎（宋代）

但切思家念，那知行路难。杯盘无作具，菽水自加餐。

竹老风声劲，山深夜气寒。肯教孤枕梦，容易到长安。
陈氏太君挽诗二首
李弥逊（宋代）

淑德嫔贤裔，宜家有令人。
苹蘩寒更洁，茧织老犹亲。
月馆虚陶客，云阡失孟邻。
悲风猎丹旐，行路亦沾巾。
次韵张提刑送行六绝
洪咨夔（宋代）

着破征衫欠再逢，三峨九顶梦游从。
也知造物函深意，未放西南易道东。
拖泥郊野宿
郭之奇（明代）

日落山深暂隐霞，西林倒挂月弦斜。灭明村火驱前导，代拂征鞍是主家。
雨夜邀唐兵曹滏河舟泛同寇广平
皇甫汸（明代）

滏流春滚滚，与子暮乘槎。解缆生风雨，停杯感岁华。

河阳聊种树，上苑忆看花。他日相思泪，题书寄省鸦。
答胡完夫示及四和前篇
苏颂（宋代）

书名曾伏庾征西，词命宜封玉检泥。
前日星垣同属咏，即时墨客已潜携。
岂惟家集分门录，直待郊居满壁题。
更览晋祠新石刻，从来文体压梁齐。
次韵子温偶书
张扩（宋代）

门外溪光倒碧山，怜君终不厌身閒。直须扫迹利名里，却要策勋文字间。

洗耳时倾高士论，转喉莫犯贵人颜。百年总是一抔土，且乞馀生隐市关。
仁宗昭皇帝挽词
王英（唐代）

岁晏桥山路，风凄薄暮天。
珠襦函夜月，石马锁寒烟。
尊谥高千古，陵祠享万年。
遗民念恩泽，犹想奏薰弦。
二十一日湖中
赵蕃（宋代）

岁晚仍湖路，客中还病身。
似闻今大熟，那故独长贫。
方朔一囊栗，季鹰千里莼。
扁舟固高蹈，金马亦沉沦。
南园夜宿有怀
曹勋（宋代）

老病杜门久，佳时谁与过。
亲朋怀我少，风月向人多。
梅景横清夜，江声动白波。
不如潮早晚，墙外听渔歌。
题宝林寺禅者壁（山名飞来峰）
方干（唐代）

邃岩乔木夏藏寒，床下云溪枕上看。

台殿渐多山更重，却令飞去即应难。
奉和同皇太子过慈恩寺应制二首
张说（唐代）

翼翼宸恩永，煌煌福地开。离光升宝殿，震气绕香台。

上界幡花合，中天伎乐来。愿君无量寿，仙乐屡徘徊。

朗朗神居峻，轩轩瑞象威。圣君成愿果，太子拂天衣。

至乐三灵会，深仁四皓归。还闻涡水曲，更绕白云飞。
送卫王南征诗
庾信（南北朝）

望水初横阵。
移营寇未降。
风尘马足起。
先暗广陵江。
五月十二日晚登平云亭得平字齐字
郭印（宋代）

路向林端出，云从屐齿生。
山风迎夕起，烟树接天平。
倚杖听僧语，窥檐待月明。
幽禽知客意，时送两三声。
有酒失于虔州陆郎中肱，以诗谢之
崔橹（唐代）

醉时颠蹶醒时羞，麹糵推人不自由。

叵耐一双穷相眼，不堪花卉在前头。
雨中过汤淮赠诗四章 其四
姚燮（清代）

疣赘无端厕裸群，飞而食肉愧将军。须知我辈痴真绝，所惜先将道未闻。

浦潦城霾相激薄，妙山佳树与因温。更谁可许从旁著，读此离奇太玉文。
嘉熙己亥大旱荒庚子夏麦熟
戴复古（宋代）

四野萧条甚，百年无此荒。
早禾遭夏旱，晚稻被虫伤。
富室无储粟，农家已绝粮。
逢人相告语，生理尚茫茫。
苏源明
徐钧（宋代）

满朝比比拜边尘，伪命难污守节臣。
褒赏但令知制诰，如何只待作文人。
苏幕遮（咏选仙图）
苏轼（宋代）

暑笼晴，风解愠。雨后余清，暗袭衣裾润。一局选仙逃暑困。笑指尊前、谁向青霄近。

整金盆，轮玉笋。凤驾鸾车，谁敢争先进。重五休言升最紧。纵有碧油，到了输堂印。
杨岐和尚赞
释如珙（宋代）

屋老四壁疎，雪珠床上跳。
犹有闲情怀，对白云发笑。
岁暮怀郑六初
徐熥（明代）

忽忽岁云暮，天涯客未还。梦回瓜步月，人隔秣陵关。

驿路梅花瘦，空斋竹影閒。何时理归棹，相对说青山。
送元勋不伐侍亲之官泉南八首
李廌（宋代）

粤藤玉板泽於脂，歙婺隃糜理胜犀。
归日锦囊诗几许，七闽当有数千题。
惜竹
孔武仲（宋代）

老藓墙阴夕照间，何人折我翠琅玕。
即兹绿叶随尘化，犹有低枝带露残。
不放云梢侵霰雪，因嗟世故足波澜。
故园未乏筼筜品，十顷繁阴六月寒。
寿王烟客太常五十 其三
黄淳耀（明代）

百岁方强半，其如难老何。黑头明镜满，赪玉软颜多。

上客吟丛桂，幽人送好鹅。坐翻花萼集，乐事许谁过。
过二酉师旧斋
袁宏道（明代）

士老不曾官，女老不曾媒。无媒知真性，不官见隐才。

守道七十载，寂寞类寒灰。逢山遍瑑句，得黍即衔杯。

笔绝知麟获，人亡为国哀。科斗馀文字，残书化草莱。

马鬣封三尺，文翁安在哉。空斋遗杖履，长叹续归来。
题西岩
刘汲（宋代）

人爱名与利，我爱水与山。
人乐纷而竞，我乐静而闲。
所以西岩地，千古无人看。
虽看亦不爱，虽赏亦不欢。
欣然会予心，卜筑于其间。
有石极峭屼，有泉极清寒。
流觞与祓禊，终日堪盘桓。
此乐为我设，信哉居之安。
览镜七首 其三
陶望龄（明代）

食柏生香事有征，吾生物化岂无凭。笋乡嗜久枯同竹，梵夹翻多瘦亦僧。

荤血断来余紫蓼，衣冠抛尽只朱藤。荒芜田业关何事，已种南湖十亩菱。
题归去来图二首
黄庭坚（宋代）

日日言归真得归，迎门儿女笑牵衣。
宅边犹有旧时柳，漫向世人言昨非。
鹧鸪天（不寐）
辛弃疾（宋代）

老病那堪岁月侵。霎时光景值千金。一生不负溪山债，百药难治书史淫。

随巧拙，任浮沈。人无同处面如心。不妨旧事从头记，要写行藏入笑林。
如梦令
杨毓贞（清代）

不事胭脂粉腻。不寐锦衾绣被。强笑并追欢，偷得片时无备。

魂去。魂去。随着故乡夫婿。
庚戌春下鄱阳舟中诸作·过桃花台
陈文蔚（宋代）

橹声终日听咿哑，碧浪红旌动彩霞。
独我船中无一事，安排诗句过桃花。
孤儿行
佚名（两汉）

孤儿生，孤子遇生，命独当苦。
父母在时，乘坚车，驾驷马。
父母已去，兄嫂令我行贾。
南到九江，东到齐与鲁。
腊月来归，不敢自言苦。
头多虮虱，面目多尘土。
大兄言办饭，大嫂言视马。
上高堂，行取殿下堂。
孤儿泪下如雨。
使我朝行汲，暮得水来归。
手为错，足下无菲。
怆怆履霜，中多蒺藜。
拔断蒺藜肠肉中，怆欲悲。
泪下渫渫，清涕累累。
冬无复襦，夏无单衣。
居生不乐，不如早去，下从地下黄泉。
春气动，草萌芽。
三月蚕桑，六月收瓜。
将是瓜车，来到还家。
瓜车反覆。助我者少，啖瓜者多。
愿还我蒂，兄与嫂严。
独且急归，当兴校计。
乱曰：里中一何譊譊，愿欲寄尺书，
将与地下父母，兄嫂难与久居。
怀天骏第二首 其二
张弼（明代）

倚天长剑重须磨，越砥鹈膏今若何。闻道有人占北斗，双龙紫气近尤多。
与照元晦月夜闻人读诸葛武侯传得南字
龚璛（元代）

繄惟诸葛公，谋国雅性耽。怀宝世不售，龙卧南阳庵。

风雨耒耜世，忧国如焚惔。自比管与乐，关张渠得谙。

平生益州牧，枉顾至于三。君臣天作合，鲲鲸钜海涵。

堂堂汉丞相，大星在西南。斯文出师表，奸贼安足戡。

典午何人斯，巾帼诚不男。天自不祚汉，论功可无惭。

星陨尚千载，耿耿在立谈。九原不可作，有泪浊如泔。
四贤一不肖诗 范希文
蔡襄（宋代）

中朝鸾鹤何仪仪，慷慨大体能者谁。之人起家用儒业，驰骋古今无所遗。

当年得从谏官列，天庭一露胸中奇。矢身受责甘如荠，沃然华实相葳蕤。

汉文不见贾生久，诏书晓落东南涯。归来俯首文石陛，尹以京兆天子毗。

名都翼翼郡国首，里区百万多占辞。豪宗贵倖矜意气，半言主者承其颐。

昂昂孤立中不倚，传经决讼无牵羁。老奸黠吏束其手，众口和附歌且怡。

日朝黄幄迩天问，帝前大画当今宜。文陈疏举时密启，此语多秘世莫知。

传者籍籍十得一，一者已足为良医。一麾出守番君国，惜此智虑无所施。

吾君睿明广视听，四招邦俊隆邦基。廷臣谏列复钳口，安得长喙号丹墀。

昼歌夕寝心如疚，咄哉汝忧非汝为。
宫词四首 其一
萧端蒙（明代）

良家初入未承恩，谩著罗襦锦凤纹。独向深宫倍萧瑟，不知何处望春云。
宿资福院
苏轼（宋代）

月明写炤寺林幽，最是江湖入念头。
衣染炉烟金漏迥，茶烹石念玉蟾留。
山星几点躔官舍，僧院百年过客舟。
封事未投圣主意，长安此夕亦多愁。
题陈生小照
戴亨（清代）

忙中岁月静中看，醉里浮生醒自寒。富贵功名皆是幻，一齐收拾上蒲团。
点绛唇·痛负花朝
元好问（金朝）

痛负花朝，半春犹在长安道。故园春早。红雨深芳草。愁里花开，愁里花空老。西归好。一尊倾倒。气与花枝恼。
岁稔务閒因美成都繁富
宋祁（宋代）

岷峨俗美汉条宽，野实呈秋照露寒。
卖剑得牛人息盗，乞浆逢酒里馀欢。
锦波濯采霞湔浦，磑浪催轮雪沸滩。
告稔不须腾驿奏，自应铜爵报长安。
绍兴以后祀五方帝六十首 其一 青帝降神用《高安》。
郊庙朝会歌辞（宋代）

于神何司，而德于木。肃然顾歆，则我斯福。我祀孔时，我心载祗。

匪我之私，神来不来。
偈颂一百零九首 其十五
释可湘（宋代）

腊月五，无别语。握起须弥槌，打动虚空鼓。五日风，十日雨，圣人作而万物睹。
颂古一百二十一首 其九十五
释宗杲（宋代）

五逆闻雷，曾参颜回。一粒豆子，爆出冷灰。
赠河南诗友
张乔（唐代）

山东令族玉无尘，裁剪烟花笔下春。

不把瑶华借风月，洛阳才子更何人。
太师中书令魏国公册赠尚书令追封真定王赵挽
王禹偁（宋代）

君恩虽听罢居留，官拜维师命更优。
异物忽随黄石葬，晚年终负赤松游。
凭谁借筯论归马，无复停车问喘牛。
唯有功名书信史，肯同尘土一时休。
瑞昌双溪堂夜饮呈吴令
郭祥正（宋代）

星斗阑干月未吐，但爱溪声似山雨。青灯照室并银花，白酒倾来不知数。

子善评文我不如，我亦谈诗子深许。酒酣索我须论兵，拔剑画地军阵成。

十万甲兵指掌取，五方应敌旋风生。文武道判惜已久，圣贤相遇犹难并。

相如谩作长门赋，屈原虚著离骚经。不知于世竟何补，可怜博得千年名。

韩信收身苦不早，功成伏剑真草草。始终最爱严子陵，坐视乾坤任倾倒。

咄嗟语险气已伤，况复赋诗声调长。卷纸连书不磨琢，子锋大峻非我当。

拨置万虑付江海，收拾寸心归老庄。天地得一马喻马，谓思前事皆佯狂。
长春花
刘攽（宋代）

雪霜雨露平分尽，旧紫新红次第开。自是馀花芳意薄，那知春去不重来。
园中把酒示邻曲
陆游（宋代）

煮豆烹蔬当果殽，固应杯酌尽陶匏。
池塘潋潋荷浮叶，门巷陶陶笋放梢。
三亩荒园存故业，一编蠹简得深交。
弊庐经雨穿将遍，欲向村东自割茅。
送吴待制安抚襄阳 其一
许及之（宋代）

天借琳琅镇上流，西风作意送行舟。去看岘首何因感，遥见长安却是愁。

平昔勋名期带砺，向来谈笑饱貔貅。轻裘少展筹边略，归问君王觅酂侯。
颂古三十八首 其十七
释慧方（宋代）

捧来前面请安名，黄檗高高唤一声。剖出从前真面目，从兹佐得国风清。
宫词一百首
岳珂（宋代）

鬼章夜缚下洮城，祝册先朝永裕陵。
二圣止戈元有指，未教狡穴尽秋鹰。
答郭仲微以予记注见庆之作
宋祁（宋代）

晓趁霞暾立殿螭，翠凹濡墨庆逢时。
褚生徒记为郎事，方朔犹惭待诏饥。
目极天关趋窈窱，步依宫柞荫华滋。
故人雅意相怜厚，亲唱阳春护草衰。
闻尹师鲁赴泾州幕
梅尧臣（宋代）

胡骑犯边来，汉兵皆死战。
昨闻卫将军，贤俊多所荐。
知君虑不卫，求对未央殿。
天子喜有言，轺车因召见。
筹画当冕旒，袍鱼赐银茜。
曰臣岂身谋，而邀阶下睠。
青衫出二崤，白马如飞电。
关山冒风露，儿女泣霜霰。
军客壮士多，剑艺匹夫衒。
贾谊非俗儒，慎无轻寡变。
河清县河亭
韦庄（唐代）

由来多感莫凭高，竟日衷肠似有刀。人事任成陵与谷，大河东去自滔滔。
感皇恩 立春日，次赵 堂大中韵
张之翰（元代）

何处鸟飞来，一声清晓。报我东君已来了。青阳歌罢，又是一番春早。冷宫庭户里，才知道。千里归心，六年愁抱。不觉朱颜镜中老。故园茅屋，依旧白云深绕。有谁曾占却，西岩好。
礼殿
宋京（宋代）

君不见汉人制作礼殿存，法度严广分卑尊。祇今年数不可考，列画古帝丹青昏。

晋人遗书刻柱边，字划刓决骨气全。衣冠真不异阙里，事业直笑铭燕然。

锵锵似有环佩声，七十二子罗簪缨。闭藏浊世如有待，开眼今日观文明。

陈仓石鼓归辟雍，大成门阀何穹崇。安得貌取礼殿制，太学西有宣尼宫。
会徐侍郎蔡提举
王遂（宋代）

初度曾同岁摄提，德虽不竞得年齐。
徐卿鸾凤今标准，蔡令壎篪旧品题。
西府十连新眷遇，北园三径共提携。
丈夫出处地他愿，但欲长歌归去兮。
公归行送王显谟
李流谦（宋代）

我从职方究区域，江汉滔滔纪南国。
厥田上上盖名壤，其人落落亦代出。
卧龙伟列雄鼎峙，雏凤英称冠簪盍。
岘山风流亘千祀，鹿门隐概轻九牧。
地灵不与人存亡，王脉依然钟杰特。
先生后出掩前哲，天公着手自斲削。
如入宗庙识彝鼎，如开武库见矛戟。
早以命士战群士，不怯小敌勇大敌。
三年博士嗟洄沉，一等巍科登岌页。
铜符千里涉游戏，瑞节三川遍扬历。
欲歌德业愧蜩聒，妄觇设施叹蠡测。
爱民如儿吏不扰，以身为律人自服。
恩波春醲波瘵苏，美最飚驰冕旒彻。
赐环成命从听耸，总计优除群论咽。
公止一方为福星，公归天下作膏泽。
一方天下有大小，公则不校我所惜。
周公居东逾岁月，东人愿留惜不发。
西人衮舄待公归，鸿飞遵渚歌九罭。
君子所至民父母，在此无恶彼无斁。
我虽东人愿公归，不敢自私笑其狭。
援毫为赋公归行，明日羽旄风猎猎。
次韵广州梁有为秀才
郑侠（宋代）

孤直惟知不愧天，瓢零无复记流年。
学笔邹鲁已如此，贫甚颜流亦浩然。
乞食隅随持钵老，入城因访跨羊仙。
真人致函扶真道，手付瑶台刻玉篇。
读史偶成
钱孟钿（清代）

读史弗穷理，泥古辞易谬。炎汉四百年，尺土皆封堠。

胡云当涂高，正统反相授。堂堂司马公，乃书亮入寇。

朱三亦继唐，此弊孰为救。青史不足凭，挂一乃万漏。

悲风蟂矶岸，空江泻寒溜。望帝魂不归，啼痕寄猿狖。

嗟无两舟米，不得纪蜀后。
孙屯田召为御史
梅尧臣（宋代）

荐牍交车府，恩书下建章。
轻轩辞瑞翟，危弁学神羊。
祖酌方滋辞，行威欲犯霜。
凤毛仍袭庆，鸡舌更含香。
气郁翔龙阙，风清振鹭行。
今朝洛民思，东陌盛壶浆。
好事近
楼采（宋代）

人去玉屏间，逗晓柳丝风急。帘外杏花细雨，罥春红愁湿。

单衣初试麹尘罗，中酒病无力。应是绣床慵困，倚秋千斜立。
临溪楼
敖迈（宋代）

花溪老子昔喜花，红云紫霞香满家。
竹溪逸士昔爱竹，翠霭苍烟阴绕屋。
羌兹伟人临溪楼，唐相之裔来溪头。
奄有花竹著楼所，日与溪山作宾主。
手抉银汉地上流，仰送飞鸿俯盟鸥。
沧浪濯缨尘化雪，清泉烹茶团碎月。
曾似元龙意气豪，湖海偃卧百尺高。
又似仲宣销忧赋，客居江左非吾土。
不如祝翁画栏前，梯身此楼近青天。
湔心此溪赴沧海，楼名溪声可千载。
谢汤文守惠地黄煎
祝允明（明代）

会将云缕换霜华，一匕玄琼入紫霞。他日天台莫轻住，要携徐甲到流沙。
晚步栖贤桥至籋云桥
李孙宸（明代）

飞虹横跨断崖深，成玉淙淙泻绝岑。喜向云中逢捷路，饱听空外送清音。

碣侵苔藓铭难认，僧老烟霞胜共寻。兴剧未愁催落日，已看凉月出松林。
次韵和丹阳裴如晦学士寄示与蔡子直陈述古唱
苏颂（宋代）

紞鼓吴门彻曙开，郡人还喜邓侯来。
政成岁稔庭无讼，谁伴南园举宴杯。
朱陈村
白居易（唐代）

徐州古丰县，有村曰朱陈。去县百馀里，桑麻青氛氲。

机梭声札札，牛驴走纭纭。女汲涧中水，男采山上薪。

县远官事少，山深人俗淳。有财不行商，有丁不入军。

家家守村业，头白不出门。生为村之民，死为村之尘。

田中老与幼，相见何欣欣。一村唯两姓，世世为婚姻。

亲疏居有族，少长游有群。黄鸡与白酒，欢会不隔旬。

生者不远别，嫁娶先近邻。死者不远葬，坟墓多绕村。

既安生与死，不苦形与神。所以多寿考，往往见玄孙。

我生礼义乡，少小孤且贫。徒学辨是非，只自取辛勤。

世法贵名教，士人重冠婚。以此自桎梏，信为大谬人。

十岁解读书，十五能属文。二十举秀才，三十为谏臣。

下有妻子累，上有君亲恩。承家与事国，望此不肖身。

忆昨旅游初，迨今十五春。孤舟三适楚，羸马四经秦。

昼行有饥色，夜寝无安魂。东西不暂住，来往若浮云。

离乱失故乡，骨肉多散分。江南与江北，各有平生亲。

平生终日别，逝者隔年闻。朝忧卧至暮，夕哭坐达晨。

悲火烧心曲，愁霜侵鬓根。一生苦如此，长羡村中民。
寄刘壮舆
李彭（宋代）

曩者刘中允，悬车未华颠。骑牛涧谷底，终岁饱风烟。

至今草木间，馀光发幽妍。秘书百鍊刚，凛凛森戈鋋。

劲气睨汲黯，高文侪史迁。当时补衮流，气燄摩苍天。

一语不合意，归来枕书眠。急流勇自退，已度二疏前。

检讨少壮时，嗜学勘丹铅。微官裹黄绶，雄名敌青钱。

聊为三径资，未减五柳贤。荐书到禁闼，信史多官联。

仙署得董狐，笔端直如弦。季札嬴博垠，归兴何翩翩。

掉头不肯住，引帆黄篾船。昨来离山东，嗤点群儿喧。

一朝挂其冠，谤语无由宣。顾我牛马走，定交良有年。

相期实高蹈，饮洁鸣风蝉。虽无元龙豪，问舍仍求田。

同采阳岗薇，共酌阴崖泉。来往成二老，庶使万世传。
青梅
王之道（宋代）

疏白欺人侵短鬓，老红乘酒驻衰颜。
食梅已判非吾事，把读清诗忆故山。
摸鱼子 和
许桢（元代）

买陂塘旋栽杨柳，求田专理农务。扁舟来往烟波里，青箬绿蓑风雨。时泛渚。把远岫遥岑，收拾来孤屿。黄华解语。道凤阁鸾台，黄尘乌帽，争似醉乡趣。洹溪上，道士而今惟许。飞熊梦断姜吕。水声山色相萦绕，涌出笔端新句。斟桂醑。听万籁笙竽，一派仙家谱。休论往古。向种菊篱边，观鱼轩外，晚节有秋圃。
送胡臣秀才
梅尧臣（宋代）

汴水日夜浅，归船不可留。
天高云就岭，地冷雁回洲。
江馆鱼堪食，家林橘已收。
平生素业在，莫见里人羞。
九月八日桐川道中二绝
岳珂（宋代）

依稀九日明朝是，三径情知不到家。
随分秋光关节物，桐川道上看黄花。
与可许惠所画舒景以诗督之
苏洵（宋代）

枯松怪石霜竹枝，中有可爱知者谁。
我能知之不能说，欲说常者天真非。
羡君笔端有新意，倏忽万状成一挥。
使我忘言惟独笑，意所欲说辄见之。
问胡为然笑不答，无乃君亦难为辞。
昼行书空夜画被，方其得意尤若痴。
纷纷落纸不自惜，坐客争夺相谩欺。
贵豪满前谢不与，独许见赠怜我衰。
我当枕簟卧其下，暮续膏火朝忘炊。
门前剥喙不须应，老病人谁称我为。
次韵杨廷秀郎中游西湖十绝 其五
喻良能（宋代）

忆昔孤山和靖家，光风霁月总输他。几多水草连烟草，无限蘋花杂藕花。
咏荷
安定（清代）

溽暑正炊花自净，荷风微动我初凉。乍迎旭日香浮水，还映晴霞锦满堂。

佛法早参莲品净，梦缘空系藕丝长。从今好把灵根种，一点清心问碧苍。
浪淘沙 有所思
董俞（清代）

露重叶无声。微雨秋灯。情深不见更分明。想得焚香垂手立，绣被寒轻。

雁柱不飞筝。锦字谁凭。梦中犹记彩云名。桂影半窗人寂寂，依约三更。
元和爱结过深晤言之馀复投长句思予和女乃就二章意局情饶聊复尔尔 其一
祝允明（明代）

枝山磊落倚东山，雪桧霜松许共攀。文字虚名今且愧，疏慵物共古来艰。

平生肺腑篇章内，身外金兰梦寐间。万卷旧书千石酒，两人相对白头闲。
景献诸兄侍两国入山
释居简（宋代）

飞鞚入山深，幽从野逸寻。闸开观喷激，云敛闯𡼭嵚。

茵锦苍苔绿，油幢碧树阴。客儿亭最古，访古盍重临。
送全上人
张仲深（元代）

蜀中山水古所闻，知有五岳元非尊。上人足迹半天下，锡端高曳衡湘云。

十年挂锡东海上，金峨雪窦晴相向。灯分舍利塔畔光，钵共旃檀林下饷。

上人岁晏将何如，手持径寸摩尼珠。剧谈似讷讷不讷，外貌如愚愚不愚。

上人此理知默契，所以不会唯深会。二严二乘妙熟探，大千小干了无外。

南还欲鼓湘潭柂，天地江山等么么。自知浮世一化城，愿结跏趺面墙坐。
金门答苏秀才
李白（唐代）

君还石门日，朱火始改木。
春草如有情，山中尚含绿。
折芳愧遥忆，永路当日勖。
远见故人心，平生以此足。
巨海纳百川，麟阁多才贤。
献书入金阙，酌醴奉琼筵。
屡忝白云唱，恭闻黄竹篇。
恩光照拙薄，云汉希腾迁。
铭鼎倘云遂，扁舟方渺然。
我留在金门，君去卧丹壑。
未果三山期，遥欣一丘乐。
玄珠寄象罔，赤水非寥廓。
愿狎东海鸥，共营西山药。
栖岩君寂灭，处世余龙蠖。
良辰不同赏，永日应闲居。
鸟吟檐间树，花落窗下书。
缘溪见绿筱，隔岫窥红蕖。
采薇行笑歌，眷我情何已。
月出石镜间，松鸣风琴里。
得心自虚妙，外物空颓靡。
身世如两忘，从君老烟水。
上丞相寿
戴栩（宋代）

圣主千龄不易逢，直应护养到清躬。
观书子夜勤毋过，颐志宸庭乐自融。
盛在聪明称帝舜，深於保辅是周公。
治平元佑从头数，此是皇家第一功。
酬王十八、李大见招游山
白居易（唐代）

自怜幽会心期阻，复愧嘉招书信频。

王事牵身去不得，满山松雪属他人。
围炉夜话·学贵有疑人贵有德
王永彬（清代）

读书无论资性高低，但能勤学好问，凡事思一个所以然，自有义理贯通之日；立身不嫌家世贫贱，但能忠厚老成，所行无一毫苟且处，便为乡党仰望之人。
初到郡斋寄钱湖州李苏州
白居易（唐代）

俱来沧海郡，半作白头翁。
谩道风烟接，何曾笑语同。
吏稀秋税毕，客散晚庭空。
霁后当楼月，潮来满座风。
霅溪殊冷僻，茂苑太繁雄。
唯此钱唐郡，闲忙恰得中。
和用韫七夕二首 其三
余继登（明代）

露冷天高榆影秋，纤纤新月上帘钩。无端云汉看牛斗，添作深闺一夜愁。
菩萨蛮（淹泊平山堂。寒食节，固陵绿事参军表弟周元固惠酒，为作此词）
黄庭坚（宋代）

细腰宫外清明雨。云阳台上烟如缕。云雨暗巫山。流人殊未还。

阿谁知此意。解遣双壶至。不是白头新。周郎旧可人。
戴宣使以差出建康因得过家
吴当（元代）

杨柳新条拂酒杯，都门望望百花开。元臣建国罗群彦，使者宣花出上台。

云路渐看华盖逼，乡关初见锦衣回。此行不为鲈鱼鲙，莫待秋风击棹来。
九日寄江北兄弟
刘攽（宋代）

登高虽有兴，羁旅亦消魂。插鬓茱萸细，题诗蟋蟀喧。

黄花一樽酒，斜日最高原。回首江天迥，翩翩塞雁翻。
挽赵春谷
牟巘五（宋代）

子美转同谷，灵均怀此都。
修名千载短，多难臣饮孤。
天意终难料，心期自不渝。
西风吹更急，萧索间泉途。
次子友竿字韵
李流谦（宋代）

百战残兵但揭竿，每闻风鹤意先阑。
怀中鼠腊元非璞，味外盐梅不止酸。
细读知君应掩口，苦吟笑我已刳肝。
中天赫日临无际，一点萤飞宿草寒。
题昼三照
王世琛（清代）

边草初枯猎马肥，甲光照日散金微。健儿羌笛三声晚，射虎归来雪满衣。
题马文璧秋山图为卢仲章赋
鲁渊（元代）

野馆空山里，林泉象外幽。
淡云初霁雨，红叶早惊秋。
路转山藏屋，桥危岸倚舟。
直疑人境异，便欲问丹丘。
秋夜同诸少宿襄武函三室席上赋
伍瑞隆（明代）

晚风吹月秋云捲，银汉沉沉映空转。花影满庭风露寒，酒态歌声何蜒蜿。

深杯入手君莫停，我歌竹枝郎且听。君不见立残清照待君至，我睡方酣君欲去。
卜算子
吕岩（唐代）

心空道亦空，风静林还静。卷尽浮云月自明，中有山河影¤

供养及修行，旧话成重省。豆爆生莲火里时，痛拨寒灰冷。
还山吟送天台王徵君
胡奎（元代）

巍巍乎，天台之山四万八千丈兮，联冈叠障绵亘乎东南。

神鳌戴山俨不动，但见螺髻涌出矗矗青瑶簪。三更鸡鸣海水赤，丹霞紫雾浮晴岚。

上方钟磬落天外，白日花飞优钵昙。嗟哉胜境可望不可即兮，金堂石室何由探。

神仙中人王子乔，颜如丹砂发毵毵。偶从东海一相见，调笑共作烟霞谈。

手持天孙五云锦，冰丝袅袅缫吴蚕。飘然别我复长往，解缨去濯桃花潭。

天风吹散华顶雪，曹娥江水青于蓝。舵楼晚饭坐天上，拂云鸟翼张高帆。
寄兖州张龙图文潜二首
陈师道（宋代）

去国遭前政，还家未白头。
百年当晚遇，一辱独先收。
齿脱空余舌，颜衰早著秋。
三为郡文学，大胜邓元侯。
春日
陆游（宋代）

巷口东风吹酒旗，老人也惜早春时。
雨来三日泥没踝，过尽梅花浑不知。
过友人隐居
戴叔伦（唐代）

潇洒绝尘喧，清溪流绕门。水声鸣石濑，萝影到林轩。

地静留眠鹿，庭虚下饮猿。春花正夹岸，何必问桃源。
午睡
许雷地（清代）

银床娇倚睫初交，一卷新诗手倦抛。石榻烟痕萦茗灶，纱窗日影乱花梢。

游仙彩蝶来胥国，惊梦花尨吠路坳。玉枕瞢腾春思懒，恼他阶竹曳风敲。
治圃杂书二十首
方回（元代）

今日春才暖，侵晨董莳耘。
禽声眠欲觉，花气梦先闻。
树络蜘蛛缕，泥锼{左月右旬}{左月右忍}纹。
乾坤无昼夜，生意自芸芸。
宿荆门
刘攽（宋代）

山行厌曲折，小邑正欢哗。流水才一带，居人聚两涯。

池偏饶草木，山晚聚云霞。郢路定未远，梦魂还到家。
郭隗
陈子昂（唐代）

逢时独为贵，历代非无才。(非 一作：岂)
隗君亦何幸，遂起黄金台。
题族伯自醉翁吟稿
周密（宋代）

渊明千载人，太白一世士。天子呼不来，大吏徵不起。

十诗九言呼，宁抱冻饿死。是岂真醉邪，寓意聊尔耳。

翁今歠其醨，反骚笑湘水。翁醉非物欲，翁醉非势利。

物不能醉翁，翁所谓自醉。惟翁知其天，醉吟醒时事。

堪续醉时歌，可补醉乡记。请诵小阮诗，庶识醉翁意。
渔父四时歌
周必大（宋代）

白浪粘天云覆地，津人断渡征人喟。
欲矜好手傲风波，故把扁舟恣游戏。
雪蓑不博狐白裘，尺寸之肤暖即休。
卖鱼得钱沽美酒，翁媪儿孙交劝酬。
田家禾熟疲输送，乐哉篷底华胥梦。
次韵诸友游云居
姚勉（宋代）

又是东风柳絮时，催春尚喜杜鹃迟。
雨晴蔓绿侵高木，风定残鹃阁旧枝。
眼底好山娱意思，耳边幽鸟话心期。
云居见说郊行乐，不得骑驴背锦随。
早春红梅盛开有感
黄公度（宋代）

少年桃李竞青春，回顾寒梅已丈人。
强欲施朱追俗好，谁知翻是失天真。
游灵岩辉老索诗至灵峰寄数语
王十朋（宋代）

雁荡冠天下，灵岩尤绝奇。烟霞列屏障，日月明旌旗。

岩前有卓笔，可以书雄词。天聪况非遥，𣶈然听无疑。

愿起灵湫龙，霖雨行何为。愿用真柱石，永支廊庙危。

愿煽造化炉，四海归淳熙。愿招鸾凤友，朝廷相羽仪。

何人梦石室，妄诞夸一时。那能了世缘，未兑贪嗔痴。

名山误见污，公议安可欺。愿借灵湫水，一洗了堂碑。

诗以寄老禅，狂言勿吾嗤。
八声甘州·寿阳楼八公山作
叶梦得（宋代）

故都迷岸草，望长淮、依然绕孤城。想乌衣年少，芝兰秀发，戈戟城横。坐看骄兵南渡，沸浪骇奔鲸。转盼东流水，一顾功成。
千载八公山下，尚断崖草木，遥拥峥嵘。漫城涛吞吐，无处问豪英。信劳生、空成今古，笑我来、何事怆遗情。东山老，可堪岁晚，独听桓筝。
经汉武泉
赵嘏（唐代）

芙蓉苑里起清秋，汉武泉声落御沟。他日江山映蓬鬓，

二年杨柳别渔舟。竹间驻马题诗去，物外何人识醉游。

尽把归心付红叶，晚来随水向东流。
寄虞子贤
倪瓒（元代）

天阔海漫漫，昆山望眼宽。桃源迷晋世，松树受秦官。

雨藓鹿迒遍，霜梧鸾影寒。封题数行字，聊问竹平安。
送乡贡进士钱宗善馀庆吴时纬仲文吴克潜纲赴京会试 其三
陶宗仪（明代）

东风揽辔过长干，杨柳青丝拂绣鞍。场屋竞誇攀桂手，文章深契主司官。

泥金写帖缄书寄，烧尾开筵共客欢。玉陛胪传当第一，班催鹓鹭立朝端。
题王煮石梅花
钱宰（明代）

煮石山人今永别，见花长作故人看。缟衣绰约春来瘦，风节严凝雪后寒。

每忆荒烟啼翠羽，笑扶明月下飞鸾。何烦宋玉相招得，环佩归来露未乾。
临安罗氏占春轩
孙觌（宋代）

扶疏绕屋树葱茏，一笑欢迎得此翁。燕麦兔葵俱扫地，只栽桃李占春风。
句
释妙应（宋代）

姓名不过程家渡，出郭犹行十里村。
晓行恭和圣制元韵
刘纶（清代）

黄纛舒舒送晓晴，鹢亭高下辨初程。风前马意归途熟，雪后山初客眼横。

半坞绿阴新树暗，三竿红日远帘明。扈游物色真如画，画里还教觅句行。
定风波·老去情锺不自持
蔡伸（宋代）

老去情锺不自持。篸花酌酒送春归。玉貌冰姿人窈窕。一笑。清狂岂减少年时。欲上香车俱脉脉，半帘花影月平西。待得酒醒人已去。凝伫。断云残雨尽堪悲。
嘉禾百咏 其五十七 景龙楼
张尧同（宋代）

千秋传异綵，百尺护雕阑。欲识金龙瑞，丹霄试仰看。
兰谷兄同至源口舟中酌别
谢廷柱（明代）

话别惟兰谷，芳樽出水村。高榕遮斗柄，新水动沙痕。

衰病增离恨，忠勤荷赠言。倚篷回首处，月色在江门。
偈颂一百零二首 其六十七
释慧远（宋代）

一是二，二是三，咬定牙关彻底参。闹浩浩时双手掷，赤条条处参肩担。

文殊老，强指南，□门三顿实难甘。五峰山下翻筋斗，八达衢头转放憨。
峡山寺
张士逊（宋代）

峡寺一停桡，新秋暑乍消。
幽怀徒易释，肥遁固难招。
翠擬千峰活，红分数叶凋。
优游虚岁月，何以报清朝。
依韵和镇戎倅龚章屯田
邵雍（宋代）

十五年前初见君，见君情意便如亲。
虽然林下无他事，不那心如思故人。
万物比之论至底，丹诚到了总输真。
过从洛社胜诸处，何日能来共卜邻。
临别再呈伯孺兄
陈荐夫（明代）

临别无言但损神，孤身游子白头亲。
乡书到处封题便，马上相逢好寄人。
寄张文潜右史
秦观（宋代）

解手亭皋才几月，春风已复动林塘。
稍迁右史公何泰，初阅除书国为狂。
日出想惊儒发冢，风行应罢女争桑。
东坡手种千株柳，闻说邦人比召棠。